Ehdotus NEUVOSTON PÄÄTÖS vuosia 2014–2020 koskevaan monivuotiseen rahoituskehykseen perustuvan Euroopan unionin avun rahoituksesta AKT–EU-kumppanuussopimuksen mukaisesti sekä rahoitustuen myöntämisestä Euroopan unionin toiminnasta tehdyn sopimuksen neljännessä osassa tarkoitetuille merentakaisille maille ja alueille tehdyn, neuvostossa kokoontuneiden jäsenvaltioiden hallitusten edustajien sisäisen sopimuksen muuttamisesta /* COM/2013/0596 final - 2013/0292 (NLE) */





PERUSTELUT Neuvostossa kokoontuneet Euroopan unionin jäsenvaltioiden hallitusten edustajat allekirjoittivat 26. kesäkuuta 2013 sisäisen sopimuksen vuosia 2014–2020 koskevaan monivuotiseen rahoituskehykseen perustuvasta Euroopan unionin avun rahoituksesta AKT–EU-kumppanuussopimuksen mukaisesti sekä rahoitustuen myöntämisestä Euroopan unionin toiminnasta tehdyn sopimuksen neljännessä osassa tarkoitetuille merentakaisille maille ja alueille, jäljempänä ’sisäinen sopimus’. Kroatian tasavalta liittyi Euroopan unioniin 1. heinäkuuta 2013.[1] Kroatian tasavallan liittymisehtoja koskevaan asiakirjaan liitetyn yhteisen julistuksen C mukaisesti Kroatian tasavalta liittyy Euroopan kehitysrahastoon yhteistyötä koskevan uuden monivuotisen rahoituskehyksen voimaantulosta alkaen sen jälkeen, kun se on liittynyt unioniin. Jäsenvaltioiden 11:nteen Euroopan kehitysrahastoon, jäljempänä ’EKR’, maksamien osuuksien osalta sisäisen sopimuksen 1 artiklan 2 kohdan a alakohta sisältää pelkän arvion Kroatian maksuosuudesta ja jakoperusteesta. Sisäisen sopimuksen 1 artiklan 7 kohdassa todetaan, että maksuosuuksia ja jakoperusteita muutetaan neuvoston yksimielisellä päätöksellä komission ehdotuksesta, mikäli uusi valtio liittyy unioniin. Sisäisen sopimuksen 8 artiklan 2 kohdan ehdotus Kroatian äänten painottamisesta EKR:n komiteassa on pelkkä arvio. Sisäisen sopimuksen 8 artiklan 4 kohdassa esitetään, että äänten painottamista ja määräenemmistöä muutetaan neuvoston yksimielisellä päätöksellä, mikäli uusi valtio liittyy unioniin. Edellä esitetyn perusteella Kroatian arvioidut maksuosuudet ja äänten painottaminen vahvistetaan liitteenä olevassa luonnoksessa neuvoston päätökseksi. Näin ollen komissio ehdottaa, että neuvosto hyväksyy liitteenä olevan päätöksen. 2013/0292 (NLE) Ehdotus NEUVOSTON PÄÄTÖS vuosia 2014–2020 koskevaan monivuotiseen rahoituskehykseen perustuvan Euroopan unionin avun rahoituksesta AKT–EU-kumppanuussopimuksen mukaisesti sekä rahoitustuen myöntämisestä Euroopan unionin toiminnasta tehdyn sopimuksen neljännessä osassa tarkoitetuille merentakaisille maille ja alueille tehdyn, neuvostossa kokoontuneiden jäsenvaltioiden hallitusten edustajien sisäisen sopimuksen muuttamisesta EUROOPAN UNIONIN NEUVOSTO, joka ottaa huomioon Euroopan unionista tehdyn sopimuksen ja Euroopan unionin toiminnasta tehdyn sopimuksen, ottaa huomioon Afrikan, Karibian ja Tyynenmeren valtioiden ryhmän jäsenten sekä Euroopan yhteisön ja sen jäsenvaltioiden välillä Cotonoussa 23 päivänä kesäkuuta 2000 allekirjoitetun kumppanuussopimuksen[2], ottaa huomioon neuvostossa kokoontuneiden Euroopan unionin jäsenvaltioiden hallitusten edustajien allekirjoittaman sisäisen sopimuksen vuosia 2014–2020 koskevaan monivuotiseen rahoituskehykseen perustuvasta Euroopan unionin avun rahoituksesta AKT–EU-kumppanuussopimuksen mukaisesti sekä rahoitustuen myöntämisestä Euroopan unionin toiminnasta tehdyn sopimuksen neljännessä osassa tarkoitetuille merentakaisille maille ja alueille[3], jäljempänä ’sisäinen sopimus’, ja erityisesti sen 1 artiklan 7 kohdan ja 8 artiklan 4 kohdan, ottaa huomioon asiakirjan[4] Kroatian tasavallan liittymisehdoista ja erityisesti yhteisen julistuksen C Euroopan kehitysrahastosta, ottaa huomioon Kroatian tasavallan liittymisen Euroopan unioniin 1 päivänä heinäkuuta 2013, ottaa huomioon komission ehdotuksen, sekä katsoo seuraavaa: (1) Kroatian tasavallan liittymisehtoja koskevaan asiakirjaan liitetyn yhteisen julistuksen C mukaisesti Kroatian tasavalta liittyy Euroopan kehitysrahastoon yhteistyötä koskevan uuden monivuotisen rahoituskehyksen voimaantulosta alkaen sen jälkeen, kun se on liittynyt unioniin. (2) Sisäisen sopimuksen 1 artiklan 7 kohdan mukaan 1 artiklan 2 kohdan a alakohdassa mainittua maksuosuuksien jakoa, joka tällä hetkellä on Kroatian osalta pelkkä arvio, muutetaan neuvoston päätöksellä, jos Euroopan unioniin liittyy uusi valtio. (3) Sisäisen sopimuksen 8 artiklan 4 kohdan mukaan 8 artiklan 2 kohdassa mainittua äänten painottamista, joka tällä hetkellä on Kroatian äänten osalta pelkkä arvio, ja 8 artiklan 3 kohdassa mainittua määräenemmistöä muutetaan neuvoston päätöksellä, jos Euroopan unioniin liittyy uusi valtio. (4) Maksuosuudet ja äänten painotukset olisi vahvistettava, ON HYVÄKSYNYT TÄMÄN PÄÄTÖKSEN: 1 artikla Vahvistetaan Kroatian osalta sisäisen sopimuksen 1 artiklan 2 kohdan a alakohdassa esitetyt maksuosuudet 11:nteen Euroopan kehitysrahastoon ja kyseisten maksuosuuksien jakoperusteet sekä sisäisen sopimuksen 8 artiklan 2 kohdassa esitetty äänten painottaminen Euroopan kehitysrahaston komiteassa. 2 artikla Muutetaan sisäinen sopimus seuraavasti: 1. Poistetaan 1 artiklan 2 kohdan a alakohdassa olevasta taulukosta sulut ja asteriski sanan ’Kroatia’ jälkeen sekä alaviite ’(*) Arvioitu määrä.’. 2. Poistetaan 8 artiklan 2 kohdasta seuraavat: a) sulut ja asteriski sanan ’Kroatia’ jälkeen ja hakasulkeet samalla rivillä olevasta toisesta sarakkeesta; b) alaviite ’(*) Arvioitu äänimäärä.’; c) rivi, jolla on ilmaisut ’27 jäsenvaltion EU yhteensä’ ja ’998’; d) sulut ja asteriski sekä hakasulkeet riviltä, jolla on ilmaisut ’28 jäsenvaltion EU yhteensä (*)’ ja ’[1 000]’. 3. Korvataan 8 artiklan 3 kohta seuraavasti: ’EKR:n komitea tekee päätöksensä sellaisella 721 äänen määräenemmistöllä kaikkiaan 1000 äänestä, joka edustaa vähintään 15:tä asian puolesta äänestävää jäsenvaltiota. Määrävähemmistö muodostuu 280 äänestä.’ 3 artikla Tämä päätös tulee voimaan sitä päivää seuraavana päivänä, jona se hyväksytään. Tehty Brysselissä Neuvoston puolesta Puheenjohtaja [1] Katso Euroopan unionin jäsenvaltioiden ja Kroatian tasavallan välinen sopimus Kroatian tasavallan liittymisehdoista ja mukautuksista Euroopan unionista tehtyyn sopimukseen, Euroopan unionin toiminnasta tehty sopimus ja Euroopan atomienergiayhteisön perustamissopimus, EUVL L 112. 24.4.2012. [2] EYVL L 317, 15.12.2000, s. 3. Sopimus sellaisena kuin se on muutettuna Luxemburgissa 25 päivänä kesäkuuta 2005 allekirjoitetulla sopimuksella (EUVL L 287, 28.10.2005, s. 4) ja Ouagadougoussa 22 päivänä kesäkuuta 2010 allekirjoitetulla sopimuksella (EUVL L 287, 4.11.2010, s. 3). [3] Lisää EUVL-viite. [4] Euroopan unionin jäsenvaltioiden ja Kroatian tasavallan välinen asiakirja Kroatian tasavallan liittymisehdoista ja mukautuksista Euroopan unionista tehtyyn sopimukseen, Euroopan unionin toiminnasta tehty sopimus ja Euroopan atomienergiayhteisön perustamissopimus, EUVL L 112, 24.4.2012.